บ่อทองตลาดหุ้น
ผู้คนด่าแบงก์ชาติส่งท้ายปีกันตรึม ที่ปล่อยให้เงินบาทหลุด 30 บาท มาอยู่ที่ 29.92 บาท/ดอลลาร์ คำอธิบายของผู้บริหารแบงก์ชาติก็คือ อยู่ในช่วงปลายปีที่สภาพคล่องการซื้อขายต่ำ จึงทำราคาปิดกันได้ง่าย ๆ เชื่อว่าเป็นการแข็งค่าช่วงระยะสั้นเท่านั้น
2 ม.ค. 2563

ขี่พายุทะลุฟ้า : ชาญชัย สงวนวงศ์
ผู้คนด่าแบงก์ชาติส่งท้ายปีกันตรึม ที่ปล่อยให้เงินบาทหลุด 30 บาท มาอยู่ที่ 29.92 บาท/ดอลลาร์ คำอธิบายของผู้บริหารแบงก์ชาติก็คือ อยู่ในช่วงปลายปีที่สภาพคล่องการซื้อขายต่ำ จึงทำราคาปิดกันได้ง่าย ๆ เชื่อว่าเป็นการแข็งค่าช่วงระยะสั้นเท่านั้น
โถ! ก็รู้แก่ใจดีว่าเป็นตลาดสภาพคล่องต่ำ ทำราคาง่าย ทำไมถึงไม่ทำ “บาทอ่อน” ให้ชื่นใจกันบ้าง ปฏิกิริยาตลาดหุ้นเปิดทำการมาวันแรก ก็ปรากฏชัดเลยกับ “หุ้นอิเล็กทรอนิกส์” ที่ต้องพึ่งพาการส่งออก รูดลงทุกตัว
ตลาดหุ้นปี 62 ที่ผ่านมา ปรับตัวขึ้นเพียง 15 จุดจากสิ้นปี 61 ถือว่าเสมอตัว ความผันผวนตลอดปีมีมาก “ใครเล่นสั้น เจ๊งหมด” “เล่นหุ้นยาว ปันผลสูง” สบายใจกว่ากันเยอะเลย แม้ราคาไหลลงต่ำกว่าทุน ก็ยังยึดหลัก “ไม่ขาย ไม่ขาดทุน” ได้สบาย
ถามว่าในตลาด มีหุ้นอะไรไหมที่อาจจะถึงพร้อมทั้งการทำกำไรและแจกเงินปันผลสม่ำเสมอ
ตอบเดี๋ยวนี้ได้เลยครับว่ามี ซึ่งอาจจะไม่เร้าใจในเรื่องราคาหวือหวานัก แต่ก็ให้ผลตอบแทนปันผลในอัตรา 3% กว่าไปจนถึง 11% กว่าแน่นอน และปันผลกันทุก ๆ ไตรมาสด้วยซ้ำ สภาพคล่องก็มีพอประมาณ สามารถจะเข้าออกซื้อขายได้สะดวก
นั่นคือ กองทุนรวมโครงสร้างพื้นฐาน (IFF) ซึ่งออกโดยหน่วยงานทั้งภาคเอกชนและภาครัฐ จำนวนทั้งสิ้น 7 กอง ดังนี้
1.TFFIF กองทุนรวมโครงสร้างพื้นฐานเพื่ออนาคตประเทศไทย มูลค่าระดมทุน 44,700 ล้านบาท เสนอขายราคา10 บาท ราคาปิดวันแรก 10.30 บาท ราคาปัจจุบัน 12.30 บาท ปันผล 3.22%
2.BRRGIF กองทุนรวมโครงสร้างพื้นฐานโรงไฟฟ้ากลุ่มน้ำตาลบุรีรัมย์ มูลค่าระดมทุน 3,605 ล้านบาท เสนอขายราคา 10.30 บาท ราคาปิดวันแรก 10.50 บาท ราคาปัจจุบัน 8.30 บาท ปันผล 7.65%
3.EGATIF กองทุนรวมโครงสร้างพื้นฐาน โรงไฟฟ้าพระนครเหนือ ชุดที่1 การไฟฟ้าฝ่ายผลิตแห่งประเทศไทย ระดมทุน 20,855 ล้านบาท เสนอขายราคา 10 บาท ราคาปิดวันแรก 10.40 บาท ราคาปัจจุบัน 12.60 บาท ปันผล 6.37%
4.JASIF กองทุนรวมโครงสร้างพื้นฐานบรอดแบนด์อินเทอร์เน็ต จัสมิน ระดมทุน 55,000 ล้านบาท เสนอขายราคา 10 บาท ราคาปิดวันแรก 9.70 บาท ราคาปัจจุบัน 9.65 บาท ปันผล 6.38%
5.DIF กองทุนรวมโครงสร้างพื้นฐานโทรคมนาคม ดิจิทัล ระดมทุน 58,080 ล้านบาท เสนอขายราคา 10 บาท ราคาปิดวันแรก 10 บาท ราคาปัจจุบัน 16.50 บาท ปันผล 4.87%
6.ABPIF กองทุนรวมโครงสร้างพื้นฐานโรงไฟฟ้าอมตะ บี.กริม เพาเวอร์ ระดมทุน 6,300 ล้านบาท เสนอขายราคา10.50 บาท ราคาปิดวันแรก 10.60 บาท ราคาปัจจุบัน 4.62 บาท ปันผล 11.68%
7.BTSGIF กองทุนรวมโครงสร้างพื้นฐานระบบขนส่งมวลชนทางราง บีทีเอสโกรท ระดมทุน 62,510.40 ล้านบาท เสนอขายราคา 10.80 บาท ราคาปิดวันแรก 12 บาท ราคาปัจจุบัน 9.95 บาท ปันผล 6.14%
8.SUPEREIF กองทุนรวมโครงสร้างพื้นฐานโรงไฟฟ้าซุปเปอร์ เอนเนอร์ยี่ ระดมทุน 5,150 ล้านบาท เสนอขายราคา 10 บาท ราคาปิดวันแรก 11.40 บาท ราคาปัจจุบัน 11.30 บาท ปันผล N/A (ยังไม่มีข้อมูล)
ดูตารางประกอบก็คงจะได้ภาพการลงทุนในกองทุนรวมโครงสร้างพื้นฐานดียิ่งขึ้น บางกองทุนที่มีราคาปัจจุบันต่ำกว่าจองก็มีเหตุผลพออธิบายได้ว่า เป็นกองทุนที่ออกมานานแล้ว แคปปิตอล-เกน อาจจะลดลงมา แต่ก็ได้รับเงินปันผลท่วมไปแล้ว หรืออาจจะมีการเพิ่มมูลค่ากองทุน ราคาก็อาจมีไดลูชั่นลงมา
ลงทุนในกองทุนรวมโครงสร้างพื้นฐาน ไม่มีคำว่า “ขาดทุน” แต่จะไม่เหมาะอย่างยิ่งสำหรับ “คนหัวร้อน”